Oud-raadslid van ANC mag nie teen vonnis appelleer | Netwerk24
Deur Jana Breytenbach 16 September 2020 16:22
'n Voormalige ANC-raadslid van Oudtshoorn wat 'n huurmoord op haar man uitgevoer het, se aansoek om teen haar skuldigbevinding en vonnis te kan appelleer is van die hand gewys.
Regter Robert Henney het Magdaleen Titus (44) in Maart in die rondgaande hooggeregshof in Oudtshoorn lewenslange tronkstraf opgelê nadat sy aan die huurmoord op haar man, stafsers. Preston Titus, skuldig bevind is. Daar is bevind sy het die moord haarfyn beplan omdat sy van hom ontslae wou raak.
Magdaleen Titus Foto: Argief
Titus is op 29 November 2019 op die aanklagte skuldig bevind.
Haar man se lyk is op 2 Desember 2017 met steekwonde in 'n slaapkamer in die egpaar se huis by die infanterieskool in Oudtshoorn gekry. Hy is met 'n hamer en 'n mes vermoor.
Titus en Mooi is aan moord en regsverydeling skuldig bevind. January en Stuurman is onskuldig bevind op die aanklagte teen hulle omdat geen bewyse bestaan dat hulle deel van die beplanning van die moord was nie.
Mooi is ook 'n lewenslange vonnis opgelê.
Titus het in haar aansoek aangevoer die hof het die getuienis van die hoofstaatsgetuie, Klip, net so aanvaar en dat die hof nie genoeg waarde daaraan heg dat sy 'n eerste oortreder is en twee jong dogters het nie.
Henney het egter gesê daar was genoeg stawing vir Klip se getuienis.
Oor die vonnis het hy benadruk dat dit 'n beplande moord was wat oor 'n tydperk beplan is, en die howe beskou huurmoorde as baie ernstig.
Hy het die aansoek van die hand gewys en gesê geen redelike vooruitsig bestaan dat 'n ander hof tot 'n ander bevinding sou kom nie.